
8 aprilie 2009      

Conferinţa de presă a ministrului afacerilor externe, Cristian Diaconescu, pe tema relaţiei bilaterale România - Republica Moldova

Cristian Diaconescu: Aşa după cum cunoaşteţi, în ultimele zile, autorităţile din Republica Moldova au luat o serie de măsuri, considerate de noi, şi nu numai de noi, ca fiind arbitrare şi discriminatorii la adresa cetăţenilor români: acţiunea cea mai dură: introducerea regimului de vize în relaţia cu România. Anunţul oficial al Ministerului român al Afacerilor Externe în acest sens a fost făcut ca rezultat al unei comunicări pe care am primit-o pe data de 8 aprilie 2009, la ora 21.00, iar măsura a intrat în vigoare de la miezul nopţii.

Situaţia creată ridică deci două probleme de fond. În primul rând, stabilirea fără niciun fel de fundament juridic a criteriul cetăţeniei române privind obligativitatea introducerii vizelor. Această este o măsură discriminatorie, deoarece, potrivit Acordului dintre Republica Moldova şi Comisia Europeană, măsura poate fi introdusă numai pentru categorii de vizitatori, şi în niciun caz pe criteriul naţionalităţii sau a cetăţeniei. În al doilea rând, măsura a fost luată cu încălcarea prevederilor Acordului dintre Republica Moldova şi Comisia Europeană privind facilitarea vizelor şi readmisia, care stipulează necesitatea notificării, la Bruxelles, cu 48 de ore înainte de luarea unei astfel de măsuri, deci, de introducerea vizelor. Până la această oră, notificarea nu a fost făcută. Considerăm că este o acţiune nesăbuită, care arată distanţa imensă între declaraţiile autorităţilor de la Chişinău şi disponibilitatea reală de a acţiona în spirit european. Am sesizat deja Comisia Europeană şi partenerii europeni în legătură cu aspectele de mai sus.

A doua problemă: măsurile luate împotriva cetăţenilor români. Începând de ieri, autorităţile de la Chişinău desfăşoară o operaţiune metodică de identificare a persoanelor care au participat la manifestările din 7 şi 8 aprilie 2009. Din declaraţiile publice ale procurorului general al Republicii Moldova, înţelegem că printre cele 200 de persoane despre care se afirmă că sunt deţinute se află şi cetăţeni străini. Am făcut şi o notificare şi facem şi un apel insistent şi ferm către autorităţile din Republica Moldova de a ne preciza oficial numărul cetăţenilor români reţinuţi şi de a permite personalului consular de la Consulatul României de a intra în legătură cu aceştia pentru a le acorda, neîntârziat, asistenţa consulară, conform legilor internaţionale. 

În al treilea rând, şi care ar fi o consecinţă a celor mai sus menţionate, date fiind evoluţiile din Republica Moldova, Ministerul Afacerilor Externe român consideră că situaţia din acest stat ridică probleme severe pentru securitatea cetăţenilor români  şi le recomandăm cetăţenilor noştri să evite călătoriile în această ţară. Ştim că această solicitare pune pe mulţi deţinători de dublă cetăţenie în situaţii dificile, în special în condiţiile în care urmează sărbătorile Paştelui ortodox. Din păcate însă suntem puşi în postura de a face şi o asemenea recomandare, în urma acţiunilor şi măsurilor autorităţilor de la Chişinău.  

În această dimineaţă am avut o întâlnire cu ambasadorii statelor membre ale Uniunii Europene şi NATO, acreditaţi la Bucureşti. Vreau să vă informez în legătură cu faptul că am avut o discuţie deschisă, în cadrul căreia i-am informat pe partenerii noştri în legătură cu modul în care România vede relaţia cu Republica Moldova. Un prim aspect: reiterăm continuitatea din acest punct de vedere, în sensul că România, pe principii de cooperare europeană şi de parteneriat, consideră că relaţiile de bună vecinătate nu se pot întemeia decât pe valorile europene, pe standardele şi normele pe care se constituie şi pe care se fundamentează relaţia în cadrul Uniunii Europene, ca de altfel şi al Alianţei Nord-Atlantice. Totodată, vom promova în continuare apropierea Republicii Moldova de Uniunea Europeană. Considerăm că acest demers rămâne cea mai bună variantă pentru cetăţenii Republicii Moldova şi pentru consecvenţa politicii externe româneşti din ultimii ani. Totodată, şi am reiterat acest lucru, România consideră necesară şi solicită şi a solicitat partenerilor din Uniunea Europeană şi aliaţilor din NATO solidaritate privind contracararea derapajelor de la normele democratice  şi de drept internaţional, care, în acest moment, în opinia  noastră, creează surse de instabilitate în regiunea în care se află ţara noastră.  

Ca stat membru al Uniunii Europene şi al Alianţei Nord-Atlantice, România are responsabilitatea şi acţionează constant pentru asigurarea unui climat de stabilitate la frontiera estică a celor două organizaţii; dar evenimentele din ultima vreme arată clar că este nevoie de o solidaritate a tuturor partenerilor strategici din cadrul Uniunii Europene şi a Alianţei Nord-Atlantice. Acestea au fost elementele pe care am dorit să vi le menţionez.

Jurnalist: …jurnaliştii români au o serie de probleme acolo..

Cristian Diaconescu: Intenţionăm să facem toate demersurile necesare privind toţi cetăţenii români care se confruntă cu probleme în ceea ce priveşte limitarea circulaţiei. Sub aspectul menţionat de dumneavoastră, vreau să vă spun că România a sesizat reprezentanţa OSCE pentru libertate în mass-media şi am solicitat investigarea încălcării libertăţilor de expresie care au avut loc recent în Republica Moldova. Acest demers este normal şi îşi are rădăcinile în modul în care, la nivel comunitar, funcţionează sistemul de protecţie a drepturilor şi libertăţilor fondamentale ale cetăţenilor. 

Jurnalist: Domnule ministru, referitor la întâlnirea cu ambasadorii ţărilor NATO şi ai Uniunii Europene, dacă puteţi să precizaţi ce reacţie au avut ambasadorii statelor NATO, pentru că dumneavoastră vorbiţi despre o solidaritate a partenerilor strategici în privinţa unor surse de instabilitate pe care le-a identificat România. Dacă puteţi precizări – ce înseamnă surse de instabilitate la frontiera estică a României ca ţară NATO şi ce sprijin aşteptaţi din partea aliaţilor. Ce răspunsuri aţi primit astăzi?

Cristian Diaconescu: Este vorba despre o consultare cu reprezentanţii statelor membre UE şi ai Alianţei Nord-Atlantice la Bucureşti, am avut în zilele trecute consultări cu omologii din aceste state, precum şi cu Înaltul Reprezentant pentru Politică Externă şi Securitate Comună, Javier Solana şi din acest punct de vedere pot să vă spun în acest moment faptul că relaţiile de parteneriat solide pe care le are România îşi arată roadele şi în următoarele zile se va vedea formula în care, prin cooperare şi dialog, împreună cu partenerii noştri europeni şi euro-atlantici, această situaţie va putea fi depăşită. Mulţumesc mult.

Ministerul Afacerilor Externe

